b'\n_START_ARTICLE_\nPlante\xc3\xb8kologi\n_START_SECTION_\nKlimaets betydning\n_START_PARAGRAPH_\nDet makroklima, som meteorologerne m\xc3\xa5ler, er i grove tr\xc3\xa6k bestemt af stedets breddegrad (alts\xc3\xa5 af lysm\xc3\xa6ngden) og af afstanden til st\xc3\xb8rre vandmasser (alts\xc3\xa5 af vandets varmefylde). Nogle arter trives bedst i det afd\xc3\xa6mpede kystklima, mens andre foretr\xc3\xa6kker det mere solrige, men ogs\xc3\xa5 mere barske fastlandsklima._NEWLINE_Desuden har det betydning, hvor stor m\xc3\xa6ngde vand, planterne f\xc3\xa5r til r\xc3\xa5dighed (alts\xc3\xa5 nedb\xc3\xb8rsm\xc3\xa6ngden), og i sammenh\xc3\xa6ng dermed ogs\xc3\xa5, hvor varmt det bliver p\xc3\xa5 stedet, og hvor st\xc3\xa6rk vind, der er (alts\xc3\xa5 fordampningstabet)._NEWLINE_Disse forhold bliver mildnet eller forst\xc3\xa6rket af en r\xc3\xa6kke forhold, som p\xc3\xa5virker mesoklimaet p\xc3\xa5 stedet. Det drejer sig om afdr\xc3\xa6ning og jordstruktur (dvs. vandm\xc3\xa6ngde i jorden), om h\xc3\xa6ldningsgrad og orientering i forhold til syd og nord (dvs. solindstr\xc3\xa5ling), om l\xc3\xa6virkning og t\xc3\xa5gedannelse (dvs. luftfugtighed) og om skyggeforhold (h\xc3\xb8j vegetation, bygninger, bjerge osv.)._NEWLINE_Endelig p\xc3\xa5virkes vegetationen p\xc3\xa5 et sted af de mikroklimatiske forhold. Det er de forhold, som kan m\xc3\xa5les lige d\xc3\xa9r, hvor de enkelte planter vokser, og de bliver p\xc3\xa5virket af ganske sm\xc3\xa5 \xc3\xa6ndringer i den helt lokale situation. Det kan v\xc3\xa6re virkningen af skygge, store stens p\xc3\xa5virkning af temperatur- og fugtighedsforhold i jorden og luften omkring sig, afstanden til grundvand, jordens por\xc3\xb8sitet, jordens farve osv.'